Il-Ministru għall-Ġustizzja Owen Bonnici qal li persuni li jinqabdu b’pussess sa żewġ grammi droga għall-użu personali mhux se jittellgħu il-Qorti kriminali iżda jiġu mmultati bejn €75 u €250 mill-Kummissarju tal-Ġustizzja li jippresjedi it-tribunal lokali. Meta ressaq it-tieni qari ta’ abbozz ta’ liġi li għandu l-għan li jiddikriminalizza l-użu ta’ droga f’ammonti żgħar u dan biex vittmi tad-droga jingħataw iċ-ċans iwettqu programm ta’ riabilitazzjoni, qal li dawk li jinqabdu b’pussess aggravat ta’ bejn tlieta u 300 gramma droga se jidhru quddiem board apposta li jiddetermina jagħtihom ċans jirrijabilitaw jew jidhrux quddiem il-Qorti kriminali. Huwa qal illi mal-500 persuna jittellgħu il-Qorti kull sena b’pussess aggravat ta’ droga waqt li mat-30 oħra jitressqu bi traffikar. Il-kelliem tal-Oppożizzjoni Beppe Fenech Adami qal li Malta għandha it-tieni l-akbar rata ta’ użu ta’ eroina fl-Ewropa.  Qal li ta’ kull sena jitqassmu aktar minn 340,000 siringa lil persuni li jabbużaw mid-droga. Huwa qal li t-tipjip tal-ħaxixa se jibqa’ reat kriminali iżda jkun determinat mill-Kummissarju għall-Ġustizzja li jwaħħal multa lill-individwu jekk dan jiġri għall-ewwel darba.